text: Klassisk koncert til børn
  13 maj 2013 kl. 14.38
  Små skolebørn kan også nyde klassisk musik, mener Sønderjyllands Symfoniorkester, der onsdag begynder en række koncerter for børn.
  I snart 40 år har Sønderjyllands Symfoniorkester givet koncerter for børn både nord og syd for grænsen.
  Orkestret er i kontakt med mere end 100.000 børn hvert år.
  Sønderjyllands Symfoniorkester var det første orkester, der tog kontakt til skolebørn.
  På onsdag begynder Sønderjyllands Symfoniorkester igen en række koncerter for skolebørn. Koncerterne finder sted i Alsion.
  - Børnene kan glæde sig til Carl Nielsens mystiske og spændende musik fra hans Aladdin-suite, iblandet en masse anden sjov og spændende musik og to fællessange, siger Dorthea Dittmer, kommunikationschef i Sønderjyllands Symfoniorkester.
  